2019 m. d. sutarties Nr.

Priedas Nr. 1

**SUTARTIES BENDRŲJŲ SĄLYGŲ PAKEITIMAI IR PAPILDYMAI**

1. Sutarties Bendrųjų sąlygų 1 skyriaus sąvokos “Užduotis” apibrėžimas pakeičiamas ir išdėstomas taip:

“**Užduotis** – techninė specifikacija su priedais, kuriuose yra detalizuoti pagal Sutartį atliekami Darbai, apibūdinti reikalavimai ir / ar tikslai Darbų teikimo atžvilgiu, nurodyta, jei tai yra taikytina, metodai ir ištekliai, kuriuos privalo naudoti Rangovas ir / ar rezultatai, kurių jis privalo pasiekti.”

1. Sutarties Bendrųjų sąlygų 1 skyrius papildomas sąvoka “Statybos užbaigimo dokumentas/Statinio statybos užbaigimo aktas”, kuri apibrėžiama taip:

“**Statybos užbaigimo dokumentas/Statinio statybos užbaigimo aktas** – Darbų perdavimo–priėmimo aktas.”

1. Sutarties Bendrųjų sąlygų 1 skyrius papildomas sąvoka “Užsakovo reikalavimai/projektinė dokumentacija/techninė užduotis”, kuri apibrėžiama taip:

“**Užsakovo reikalavimai/projektinė dokumentacija/techninė užduotis** – techninė specifikacija su priedais.”

1. Sutarties Bendrųjų sąlygų 5.2.12 punktas pakeičiamas ir išdėstomas taip:

“5.2.12. Rangovui nesuteikiama neribota teisė naudotis statybviete. Darbus, kurie turi būti atliekami veikiančiame geležinkelyje arba šalia jo, atlikti tik eismo pertraukų metu. Šie Darbai apima visus Darbus, kurių negalima atlikti netrukdant eismui arba kuriuos atliekant pažeidžiami minimalūs gabaritai, nurodyti saugumo ir kitose taisyklėse. Konkrečių eismo pertraukų trukmė yra iš anksto derinama su Užsakovu ir jos yra suteikiamos vadovaujantis AB „Lietuvos geležinkeliai” generalinio direktoriaus pavaduotojo-Geležinkelių infrastruktūros direkcijos direktoriaus 2018-05-11 įsakymu Nr. ĮS(DI)-71 „Dėl eismo pertraukų suteikimo tvarkos aprašo patvirtinimo“ (su vėlesniais pakeitimais ir papildymais).

1. Sutarties Bendrųjų sąlygų 6.1.1 punktas pakeičiamas ir išdėstomas taip:

„6.1.1. bet kuriuo Sutarties vykdymo momentu kontroliuoti ir prižiūrėti atliekamų Darbų eigą ir kokybę, Darbų grafiko laikymąsi, patikrinti medžiagų, naudojamų Darbams, kokybę nuo Darbų pradžios iki visiško objekto užbaigimo. Jeigu Rangovas nukrypsta nuo techninės užduoties (projektinės dokumentacijos), nesilaiko nustatytų statybos normų ir taisyklių arba kitų prisiimtų įsipareigojimų, Užsakovas turi teisę pasinaudoti Sutarties Bendrųjų sąlygų 9 skyriuje nurodytomis teisėmis. Užsakovo atstovas, atliekantis Darbų priežiūrą, leidžia arba neleidžia atidaryti kelius eismui po eismo pertraukos, kurios metu Darbus atliko Rangovas ir nustato leistiną traukinių važiavimo greitį po eismo pertraukos.”

1. Sutarties Bendrųjų sąlygų 7.1 punktas pakeičiamas ir išdėstomas taip:

“7.1. Rangovas pats organizuoja ir apmoka už visą darbo jėgą, paslaugas, medžiagas, įrangą, įrankius ir mechanizmus, naudojamus šioje Sutartyje numatytiems Darbams atlikti. Darbai taip pat apima visų reikalingų statybą leidžiančių dokumentų, tame tarpe ir kitų leidimų ir licencijų gavimą Rangovo sąskaita ir jėgomis, reikalingos vykdomosios dokumentacijos įforminimą ir jos perdavimą Užsakovui. Prieš Darbų pradžią Rangovas iš Užsakovo turi gauti aktą–leidimą vykdyti darbus veikiančio geležinkelio zonoje pagal 2000 m. gruodžio 22 d. Lietuvos Respublikos Vyriausiojo valstybinio darbo inspektoriaus įsakymu Nr. 346 patvirtintų Saugos ir sveikatos taisyklių statyboje DT 5-00 reikalavimus.”

1. Sutarties Bendrųjų sąlygų 8.2 punktas pakeičiamas ir išdėstomas taip:

“8.2. Rangovas privalo užtikrinti, kad visi jo pasitelkiami asmenys, kurie turi atlikti Darbus pagal Sutartį geležinkelio kelių ir jų įrenginių apsaugos zonoje, iki jų pradžios būtų išlaikę saugaus elgesio geležinkelyje egzaminus AB „Lietuvos geležinkeliai“, ir bent vienas darbų vadovas turi turėti teisę dirbti darbą, susijusį su geležinkelio eismu.

1. Sutarties Bendrųjų sąlygų 8.5 punktas pakeičiamas ir išdėstomas taip:

“8.5. Rangovas Sutarties vykdymo metu privalo organizuoti ir užtikrinti savo transporto priemonių ir kitų judančių mechanizmų saugų judėjimą statybvietėje ir šalia jos esančioje Užsakovo įmonės teritorijoje, transporto priemonių eismas organizuojamas pagal atitinkamos transporto rūšies eismo taisykles. Už savo ir nuomojamų, visų rūšių transporto priemonių saugaus eismo organizavimą statybvietėje ir šalia jos esančioje Užsakovo įmonės teritorijoje atsako Rangovas. Rangovas savo lėšomis apmoka už kelio mašinų, platformų, pusvagonių, vagonų ir kitos specialiosios technikos transportavimą ir įformina visus vežimo dokumentus.”

1. Sutarties Bendrųjų sąlygų 9.2 punktas pakeičiamas ir išdėstomas taip:

“9.2. Darbai perduodami Šalims Rangovui pateikiant kaupiamuoju principu parengtas pažymas apie atliktų Darbų ir išlaidų vertę bei Šalims pasirašant tarpinius (jeigu Sutartyje arba Darbų grafike numatytas Darbų perdavimas etapais) Darbų priėmimo – perdavimo aktus ir (arba) galutinį Darbų perdavimo – priėmimo aktą.”

1. Sutarties bendrųjų sąlygų 9.6 punktas pakeičiamas ir išdėstomas taip:

„9.6. Rangovas ne vėliau kaip prieš 5 (penkias) kalendorines dienas raštu praneša Užsakovui apie numatomą tiek tarpinį (jeigu toks numatytas Sutartyje arba Darbų grafike), tiek galutinį Darbų perdavimą, prašydamas organizuoti jų priėmimą.“

1. Sutarties bendrųjų sąlygų 16.1 punktas pakeičiamas ir išdėstomas taip:

“16.1. Visiems atliktiems Darbams Rangovas suteikia ilgiausią atitinkamiems Darbams, produktams, medžiagoms, įrengimams teisės aktuose nustatytą garantinį terminą. Garantinis laikotarpis pradedamas skaičiuoti nuo galutinio Darbų perdavimo-priėmimo akto pasirašymo dienos.”

1. Sutarties bendrųjų sąlygų 18.2 punktas pakeičiamas ir išdėstomas taip:

“18.2. Sutartis laikoma sudaryta ir įsigalioja įgaliotiems Šalių atstovams pasirašius Sutarties Specialiąsias sąlygas, ir galioja iki visiško abiejų Sutarties šalių įsipareigojimų įvykdymo, o garantiniai įsipareigojimai – iki garantinio laikotarpio pabaigos.”

1. Sutarties bendrųjų sąlygų 20 skyrius pakeičiamas ir išdėstomas taip:

**„20. SUTARTIES VYKDYMO SUSTABDYMAS / PRATĘSIMAS**

20.1. Jeigu Darbų vykdymui Užsakovas pagal suderintą Grafiką negali suteikti eismo pertraukos, raštišku Šalių susitarimu Darbų ar jų dalies vykdymas gali būti sustabdomas laikotarpiui, kurį Užsakovas negalėjo suteikti eismo pertraukos. Darbų vykdymas yra automatiškai atnaujinamas pirmąją suteiktos eismo pertraukos dieną.

20.2. Jeigu Rangovui vykdant Darbus atsiranda kitų nei nurodyta Bendrųjų sąlygų 20.1 punkte trukdžių arba kitokių kliūčių, trukdančių tinkamai vykdyti Darbus pagal Sutartį, jis privalo raštu nedelsdamas, bet ne vėliau kaip per 1 (vieną) darbo dieną, apie tai pranešti Užsakovui, pateikdamas minėtų aplinkybių egzistavimo įrodymus. Tokiu atveju Rangovas turi teisę prašyti Užsakovo sustabdyti Darbų vykdymą, kol bus pašalinti nurodyti trukdžiai ar kliūtys. Užsakovui sutikus, Darbai gali būti sustabdomi tik minėtų aplinkybių egzistavimo laikotarpiui, ir jas pašalinus Rangovas privalo nedelsiant atnaujinti Darbų vykdymą.

20.3. Rangovas privalo nedelsiant, bet ne vėliau kaip per 3 (tris) valandas, sustabdyti Darbų arba jų dalies vykdymą gavęs raštišką pranešimą iš Užsakovo, kuriame nurodoma tai padaryti. Darbų sustabdymas nereiškia Sutarties nutraukimo. Jei Užsakovas sustabdo Darbų vykdymą daugiau nei 60 (šešiasdešimčiai) dienų ne dėl Rangovo kaltės ir ne dėl aplinkybių, kurių atsiradimo rizika tenka Rangovui, Rangovas gali rašytiniu pranešimu pareikalauti leidimo atnaujinti Darbų vykdymą per 30 (trisdešimt) dienų, o tokio leidimo negavęs Sutartį nutraukti apie tai raštu pranešdamas Užsakovui Sutartyje nustatyta tvarka.

20.4. Jeigu Darbai sustabdomi ilgiau nei 360 (trims šimtams šešiasdešimčiai) dienų Sutarties Bendrųjų sąlygų 20.1 punkte nurodytu atveju bei 90 (devyniasdešimčiai) dienų kitais atvejais, kiekviena Sutarties Šalis gali vienašališkai nutraukti Sutartį, pranešdama apie tai kitai Šaliai raštu Sutartyje nustatyta tvarka.

20.5. Rangovas turi teisę į Darbų vykdymo pratęsimą, tačiau tik tuo atveju, jei tokių aplinkybių Rangovas negalėjo iš anksto numatyti. Aplinkybės, kuriomis grindžiama būtinybė pratęsti Darbų vykdymo laiką, jokiu būdu negali priklausyti nuo Rangovo. Darbų vykdymo terminas gali būti pratęstas tokiais atvejais:

20.5.1. Sutarties Bendrųjų sąlygų 20.1 punkte nurodytu atveju. Šiuo atveju pratęsimo trukmė nustatoma atsižvelgiant į Darbų atlikimo laikotarpį, per kurį Rangovas turėjo atlikti Darbus pagal suderintą Grafiką, jeigu jam būtų suteikta eismo pertrauka;

20.5.2. jei yra nustatoma, jog yra reikalinga atlikti Sutartyje, techninėje specifikacijoje, sąmatoje arba atitinkamuose norminiuose dokumentuose nenumatytus ar papildomus darbus ir, pagal atitinkamuose galiojančiuose teisės aktuose nustatytą darbų technologiją ir seką, dėl tokių papildomų ir (arba) nenumatytų darbų, kurių nebuvo galima objektyviai įvertinti sudarant Sutartį, atlikimo būtina nukelti Darbų atlikimo terminą. Šiuo atveju Darbų atlikimo terminas gali būti pratęstas nei ilgesniam nei 20 (dvidešimties) kalendorinių dienų laikotarpiui;

20.5.3. jei Darbų ar jų dalies negalima vykdyti pagal atitinkamų teisės aktų reikalavimus dėl hidrometeorologinių sąlygų, kurios nėra nenugalimos jėgos aplinkybės pagal Sutarties bendrųjų sąlygų 15 punktą, ir pagal atitinkamuose galiojančiuose teisės aktuose nustatytą darbų technologiją ir seką dėl to yra būtina nukelti Darbų atlikimo terminą. Šiuo atveju Darbų atlikimo terminas pratęsiamas tokiam laikotarpiui, kiek tęsėsi šiame punkte nurodytos aplinkybės;

20.5.4. ne dėl Rangovo kaltės įvykus avarijai ar iškilus avarijos grėsmei. Šiuo atveju Darbų atlikimo terminas pratęsiamas tokiam laikotarpiui, kiek laiko Darbų negalima buvo vykdyti dėl tvyrojusios grėsmės avarijos likvidavimo veiksmų;

20.5.5. Sutarties vykdymo metu pasikeitus Lietuvos Respublikos teisės aktų nuostatoms, reglamentuojančioms statybos darbų trukmę, terminus ir (arba) jų priėmimo tvarką. Šiuo atveju Darbų atlikimo pratęsimo terminas nustatomas vadovaujantis naujomis teisės aktų nuostatomis.“

1. Bendrųjų sutarties sąlygų 26 skyrius išdėstomas taip:

„**26. BAIGIAMOSIOS NUOSTATOS**

26.1. Sutartis yra sudaryta vadovaujantis Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų įstatymu (toliau – Įstatymas) ir kitų teisės aktų nuostatomis, ir vykdoma Sutartyje bei Įstatyme numatytomis sąlygomis ir tvarka, išskyrus atvejus, kai Įstatymas ir jį įgyvendinantys teisės aktai nėra privalomi taikyti pagal Užsakovo statusą (viešuosius) pirkimus reglamentuojančių teisės aktų reikalavimų prasme). Šalys konstatuoja ir patvirtina, jog šios Sutarties nuostatos pirkimo sąlygų nuostatoms neprieštarauja.

26.2. Bet kokios nuostatos negaliojimas ar prieštaravimas Lietuvos Respublikos įstatymams ar kitiems norminiams teisės aktams šioje Sutartyje neatleidžia Šalių nuo prisiimtų įsipareigojimų vykdymo. Šiuo atveju tokia nuostata turi būti pakeista atitinkančia teisės aktų reikalavimus kiek įmanoma artimesne Sutarties tikslui bei kitoms jos nuostatoms.

26.3. Nė viena Šalis neturi teisės perleisti visų arba dalies teisių ir pareigų pagal šią Sutartį jokiai trečiajai šaliai be išankstinio raštiško kitos Šalies sutikimo, išskyrus Specialiųjų sąlygų 8.5 punkte numatytus atvejus.

26.4. Visus kitus klausimus, kurie neaptarti Sutartyje, reguliuoja Lietuvos Respublikos teisės aktai.

26.5. Sutartis sudaryta lietuvių kalba, yra Šalių perskaityta ir suprasta. Sutarties autentiškumas patvirtintas ant kiekvieno Sutarties lapo kiekvienos Šalies įgaliotų asmenų parašais arba Sutartis susiuvama ir pasirašoma paskutinio lapo antroje pusėje.

26.6. Šią Sutartį sudaro Sutarties Specialiosios sąlygos, jų priedai ir Sutarties Bendrosios sąlygos. Jeigu Sutarties Specialiųjų sąlygų ir / ar jų priedų nuostatos neatitinka Sutarties Bendrųjų sąlygų nuostatų, pirmenybė yra teikiama Sutarties Specialiųjų sąlygų bei jų priedų nuostatoms.

26.7. Pirkimo dokumentai ir jų paaiškinimai (patikslinimai), jei tokių būtų, Rangovo pateiktas pasiūlymas ir jo paaiškinimai, jei tokių būtų, yra neatskiriamos šios Sutarties dalys.

26.8. Esant neatitikimams ar prieštaravimams tarp Specialiųjų sąlygų priedų, pirmenybė teikiama pirmam pagal eiliškumą, nurodytą Sutarties Specialiosiose sąlygose, priedui.

26.9. Sutarties Šalys, keisdamos Sutarties Bendrųjų sąlygų nuostatas, apie tai nurodo Sutarties Specialiosiose sąlygose.“

**Užsakovo vardu: Rangovo vardu:**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_